如石投水赋
白敏中 (Tang)
石明臣节。水喻圣聪。顺投既因于纳谏。虚受必俟乎输忠。从以谠言。出清规而有中。类夫贞节。入碧浪以无穷。爰自人谋。式彰天奖。言必在乎能发。道奚疑于虚往。自怀从善。闻蹇蹇于股肱。何异临川。运磷磷于指掌。理既符于水石。事且契于云龙。伫启心而是赞。在虚已而能容。石投水而诚资手敏。臣佐君而讵得面从。当手敏则水不伤清。匪面从则君能立政。嘉献替而无爽。幸遭逢而有庆。致至坚于元奥。象以得贤。受可转于清流。因之启圣。所以垂衣广纳。侧席深居。言之者何常率尔。闻之者足以启予。攻玉之形。随帝心之沃若。补天之质。应王泽之濡如。既而流谤靡行。沈几自得。当持重而无挠。冀临深而不惑。逆于耳而顺于心。黜其邪而褒其直。用砺金于睿鉴。涣汗潜通。举韫玉于恩波。津涯莫测。于是宣教化。罢畋游。开直道。务旁求。发挥谔谔之明节。会合洋洋之圣谋。石以贞坚。本无疑于虚掷。水惟柔顺。安有阻于暗投。夫然。则臣心磊落而上达。君德汪洋而下流。况乎舟楫之道大行。不侮不慢。药石之言尽入。何忧何患。当道泰而人悦。固河清而海晏。彼汉高之用留侯。未若吾皇之纳谏。